《感事》
明代·林文俊

望望城南隅，彩云凝不飞。金舆游幸地，万马争驱驰。

马前拥才人，校猎勇如罴。一箭落飞鸟，重赏穷民脂。

中有射雕将，姓名知为谁。百金换一狐，马首络青丝。

臂弓更腰箭，突击纵所为。一从恃宠爱，立致倾国赀。

威势何翕烈，顾盼生陆离。君看草头露，转瞬尽朝曦。

因风致危词，彼昏恐不知。

作者简介：（ 1487—1536）明福建莆田人，字汝英，号方斋。正德六年进士。授编修，官至南京吏部右侍郎。谥文修。有《方斋诗文集》。